
                                                                        PËR 
                                                             PROJEKTLIGJIN

“PËR DISA SHTESA DHE NDRYSHIME NË LIGJIN NR.10142, DATË 15.5.2009, “PËR SIGURIMIN SHOQËROR SUPLEMENTAR TË USHTARAKËVE TË FORCAVE TË ARMATOSURA, TË PUNONJËSVE TË POLICISË SË SHTETIT, TË GARDËS SË REPUBLIKËS, TË SHËRBIMIT INFORMATIV TË SHTETIT, TË AGJENCISË SË INTELIGJENCËS DHE SIGURISË SË MBROJTJES, TË POLICISË SË BURGJEVE, TË POLICISË SË MBROJTJES NGA ZJARRI DHE TË SHPËTIMIT E TË PUNONJËSVE TË SHËRBIMIT TË KONTROLLIT TË BRENDSHËM NË REPUBLIKËN E SHQIPËRISË”, TË NDRYSHUAR”
           
· Hyrje

Komisioni për Çështjet Ligjore, Administratën Publike dhe të Drejtat e Njeriut në mbledhjen e datës 13.06.2023, bazuar në nenet 32-38 të Rregullores së Kuvendit, në cilësinë e komisionit për dhënie mendimi, mori në shqyrtim projektligjin “Për disa shtesa dhe ndryshime në ligjin nr.10142, datë 15.5.2009, “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Agjencisë së Inteligjencës dhe Sigurisë së Mbrojtjes, të Policisë së Burgjeve, të Policisë së Mbrojtjes nga Zjarri dhe të Shpëtimit e të punonjësve të Shërbimit të Kontrollit të Brendshëm në Republikën e Shqipërisë”, të ndryshuar”.
Për shqyrtimin e këtij projektligji  u caktua relator deputeti z. Denis Deliu.

Për të bërë prezantimin e projektligjit në mbledhjen e Komision  morën pjesë z.Julian Hodaj Zëvendesministër i Brendshëm, z.Dritan Dorda, Zëvendesdrejtor i Agjencisë së Mbikqyrjes Policore. 




· Baza kushtetuese e projektligjit

Projektligji “Për disa shtesa dhe ndryshime në ligjin nr.10142, datë 15.5.2009, “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Agjencisë së Inteligjencës dhe Sigurisë së Mbrojtjes, të Policisë së Burgjeve, të Policisë së Mbrojtjes nga Zjarri dhe të Shpëtimit e të punonjësve të Shërbimit të Kontrollit të Brendshëm në Republikën e Shqipërisë”, të ndryshuar” është propozuar nga Këshilli i Ministrave, në përputhje me nenet 81, pika 1 dhe 100 të Kushtetutës së Republikës së Shqipërisë, shqyrtohet dhe miratohet bazuar në nenet 78, 83 pika 1, të Kushtetutës.

Miratimi i këtij projektligji kërkon një shumicë të thjeshtë votash, sipas nenit 78 të Kushtetutës dhe nenit 55, pika 3 të Rregullores së Kuvendit.

Projektligji shoqërohet me relacionin përkatës, sipas kërkesave të nenit 68 të Rregullores së Kuvendit.

· Qëllimi, përmbajtja dhe risitë e projektligjit 

Ky projektligj “Për disa shtesa dhe ndryshime në ligjin nr.10142, datë 15.5.2009, “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Agjencisë së Inteligjencës dhe Sigurisë së Mbrojtjes, të Policisë së Burgjeve, të Policisë së Mbrojtjes nga Zjarri dhe të Shpëtimit e të punonjësve të Shërbimit të Kontrollit të Brendshëm në Republikën e Shqipërisë”, të ndryshuar”,propozohet me  qëllim harmonizimin e aktit me dispozitat e ligjit nr.128/2021, “Për Agjencinë e Mbikëqyrjes Policore”, terminologjinë dhe referencat ligjore, të cituara në këtë ligj.

Objektivat që synohen të arrihen nëpërmjet këtij projektligji janë:

· Zëvendësimi kudo i emërtimit të institucionit nga Shërbimi për Kontrollin e Brendshëm (SHKB) në Agjencia e Mbikqyrjes Policore (AMP); 
· Sigurimin e zbatimit të ligjit nr.10142, datë 15.5.2009, “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Agjencisë së Inteligjencës dhe Sigurisë së Mbrojtjes, të Policisë së Burgjeve, të Policisë së Mbrojtjes nga Zjarri dhe të Shpëtimit e të punonjësve të Shërbimit të Kontrollit të Brendshëm në Republikën e Shqipërisë”, të ndryshuar, në raport me të drejtën e punonjësve të Agjencisë së Mbikëqyrjes Policore për të përfituar sigurimin suplementar ; 
· Vijushmëria për të gëzuar statusin e veçantë dhe për të përfituar sigurimet suplementare të punonjësve të Agjencisë së Mbikqyrjes Policore.
· Trasferimin e të drejtat dhe detyrimeve të parashikuara për punonjësit e Shërbimit të Kontrollit të Brendshëm tek punonjësit e  Agjencisë së Mbikëqyrjes Policore.



Përmbajtja, vlerësimi i përputhshmërisë së projekligjit me Acquis Communautaire

Projektligji nuk synon përafrimin e legjislacionit me acquis të BE-së.

Projektligj përmban në total 4 nene të cilat në mënyrë të përmbledhur kanë të bëjnë me :

Neni 1 parashikon ndryshimin në titull dhe kudo në përmbajtjen e ligjit, emërtimi “Shërbimit të Kontrollit të Brendshëm” zëvendësohet me “Agjencisë së Mbikëqyrjes Policore”.

Neni 2 prashikon se në nenet 1 dhe 3, pika 1, togfjalëshi “... nr.10 002, datë 6.10.2008, “Për Shërbimin e Kontrollit të Brendshëm në Ministrinë e Brendshme ...” zëvendësohet me “... nr.128/2021, “Për Agjencinë e Mbikëqyrjes Policore ...”.

Neni 3 parashikon se në shkronjën “a”, të pikës 4, të nenit 12, pas emërtimit “Policia e Burgjeve” shtohet “Agjencia e Mbikëqyrjes Policore”.

Neni 4 parashikon hyrjen e ligjit në fuqi. 


· Vlerësimi përputhshmërisë së projektligjit me Acquis Communautaire

Projektligji  nuk synon përafrimin e legjislacionit me acquis të BE-së.

· Konsultimi publik

Projektligji gjatë hartimit të tij është konsultuar me Ministrinë e Brendshme, Ministrinë e Financave dhe Ekonomisë, Agjencinë e Mbikqyrjes Policore dhe Institutin e Sigurimeve Shoqërore si institucione përgjegjëse për zbatimin e tij.

Gjatë shqyrtimit të këtij projektligji, Komisioni nuk ka zhvilluar proces konsultimi me grupet e interesit në lidhje me projektligjin.

   Objektivat e zhvillimit të qëndrueshëm 
Projektligji në relacionin e tij nuk paraqet përmbushjen e detyrimeve që rrjedhin nga Agjenda e Zhvillimit të Qëndrueshëm të Kombeve të Bashkuara, siç parashikohet në nenin 68, pika 2 e Rregullores.

· Institucionet zbatuese

Për zbatimin e këtij projektligji ngarkohet Ministria e Brendshme, Ministria e Financave dhe Ekonomisë si dhe Agjencia e Mbikqyrjes Policore.

· Efektet financiare

Projektligji parashikon se struktura e Agjencisë së Mbikqyrjes Policore,  miratuar me Urdhërin nr.117, datë 28.7.2022, të Kryeministrit, “Për miratimin e strukturës dhe të organikës së Agjencisë së Mbikëqyrjes Policore”, ka në përbërje 170 punonjës, nga të cilët 24 janë punonjës civil të cilët me hyrjen në fuqi të strukturës së re  gëzojnë statusin e veçantë.Deri në këtë moment kjo kategori punonjësish trajtohej sipas dispozitave të Kodit të Punës duke mospërfituar nga trajtimi suplementar. Pjesa tjetër të cilët janë 146 punonjës janë me status të veçantë dhe përfitojnë nga skema e sigurimit suplementar.

Me ndryshimet e ligjit nr.128/2021 “ Për Agjencinë e Mbikqyrjes Policore” përfitojnë 79 punonjës  nga skema e sigurimit suplementar si ish personel me grada (pra duke mos ndikuar me efekte financiare shtesë nga ky ndryshim ligjor) dhe 67 punonjës përfshihen në përfitimet suplementare në vitin 2023.

Për vitin 2023 është përllogaritur mesatarisht efekti financiar prej 3 425 000 lekë i cili do të mbulohet nga fondet e miratuara për Agjencinë e Mbikqyrjes Policore dhe për vitet në vijim.
 
· Diskutime në Komision 

Për të prezantuar projektligjin si edhe për tju përgjigjur pyetjeve të deputetëve u paraqit z.Julian Hodaj Zëvendësministër i Brendshëm, i cili në fjalën e tij tha se ndryshimet që janë sjellë janë teknike dhe nuk ndryshojnë thelbin e politikbërjes në këtë fushë.
Zëvendësministri informoi komisionin se gjatë hartimit të projektligjit është konsultuar me  Ministrinë e Financave dhe Ekonomisë, Agjencinë e Mbikqyrjes Policore si dhe me Institutin e Sigurimeve Shoqërore dhe se ka qënë Instituti i Sigurimeve Shoqërore institucion që ka bërë sugjerimin e parë për këtë ndryshim teknik.
Z. Hodaj sqaroi se me miratimin e ligjit Nr.128/2021 “Për Agjencinë e Mbikqyrjes Policore”, SHÇBA (Shërbimi i Çështjeve të Brendshme dhe Ankesave) që kishte zëvendësuar SHKB “Shërbimin e Kontrollit të Brendshëm”  u transformua në AMP “Agjencia e Mbikqyrjes Policore”, në këtë kohë lindi problemi i trajtimit me sigurime suplementare sepse ligji ekzistues për të cilin propozohet ndryshimi përmban emërtimin SHKB dhe jo AMP. 
Në këto kushte theksoi zëvendësministri për të mos penalizuar  ata ish punonjës me gradë të ish SHÇBA që e përfitonin këtë  trajtim suplementar si dhe ata punonjës të rinj që sipas ligjit të ri dhe strukturës organizative duhet ta përfitojnë detyrohemi të bëjmë ndryshimet në ligj.
Relatori z. Deliu, njohu komisionin me përmbajtjen e projekligjit, të cilat kishin të bënin me ndryshimin e togfjalëshit “Shërbimi i Kontrollit të Brendshëm” me “Agjencinë e Mbikqyrjes Policore”, ndryshimin e referencave në ligj ku nuk i referohemi më  ligjit për ish SHÇBA,  por ligjit nr. 128/2021 “ Për Agjencinë e Mbikqyrjes Policore” dhe ndryshimi i fundit i cili kishte të bënte me një plotësim në ligjin ekzistues ku saktësohet që nuk do të përfitojnë,  as pagesë të menjëhershme, as  pagesa kalimtare të gjithë ata që kryejnë vepra penale  apo përjashtohen nga detyra  për shkak të shkeljes disiplinore  dhe në këtë pikë krahas gjithë institucioneve të tjera shtohet dhe Agjencia e Mbikqyrjes Policore.
Relatori në përfundim të fjalës së tij theksoi se miratimi i tij do të sjellë rregullimet ligjore të nevojshme dhe ftoi deputetët anëtarë të komisionit për ta votuar.

· Përfundime

Në përfundim të shqyrtimit, Komisioni për Çështjet Ligjore, Administratën Publike dhe të Drejtat e Njeriut, vlerësoi se projektligji: 

Në aspektin ligjor është në përputhje me Kushtetutën dhe legjislacionin në fuqi; 

Në aspektin procedural është paraqitur në përputhje me Rregulloren e Kuvendit. 

Në përfundim, Komisioni për Çështjet Ligjore, Administratën Publike dhe të Drejtat e Njeriut, në cilësinë e Komisionit për dhënie mendimi, pasi e shqyrtoi projektligjin në parim, nen për nen dhe në tërësi, e miratoi atë me shumicën e votave e të anëtarëve të pranishëm në Komision, me 11 vota (pro), 3 deputet nuk morën pjesë në votim. 

Komisioni u shpreh dakord për ta përcjellë projektligjin tek Komisionit për Sigurinë Kombëtare si komision përgjegjës , sipas Rregullores së Kuvendit të Republikës së Shqipërisë.


 
RELATOR                                                                             KRYETAR

Denis DELIU                                                                       Klotilda BUSHKA

